2. ลักษณะการประกอบธุรกิจ

2.1 ประวัติความเป็นมาและพัฒนาการที่สำคัญ

ปี 2529 บริษัท แอดวานซ์ อินโฟร์ เซอร์วิส จำกัด (มหาชน) (“บริษัท” หรือ “ADVANC”)
จดทะเบียนเป็นบริษัทจำกัด เมื่อวันที่ 24 เมษายน 2529
โดยมีวัตถุประสงค์เริ่มแรกในการดำเนินธุรกิจให้เช่าและให้บริการคอมพิวเตอร์

ปี 2532 บริษัท ชินวัตรคอมพิวเตอร์ แอนด์ คอมมิวนิเคชั่นส์ จำกัด (มหาชน)
ซึ่งปัจจุบันได้เปลี่ยนชื่อเป็น บริษัท ชิน คอร์ปอเรชั่น จำกัด (มหาชน) (SHIN)
ได้เข้ามาเป็นผู้ถือหุ้นของบริษัทในสัดส่วนร้อยละ 60 ของทุนจดทะเบียน
และได้เปลี่ยนวัตถุประสงค์ในการดำเนินธุรกิจเป็นการให้บริการโทรคมนาคม

ปี 2542 เมื่อวันที่ 19 กุมภาพันธ์ 2542 Singtel Strategic Investments Private
Limited (“SingTel”) ซึ่งเป็นบริษัทในกลุ่ม Singapore Telecommunications Pte.
Ltd. ประเทศสิงคโปร์ ซึ่งดำเนินธุรกิจเทคโนโลยีสื่อสารและโทรคมนาคม ได้เข้าถือหุ้นในบริษัท
และปัจจุบัน SHIN และ SingTel เป็นผู้ถือหุ้นในบริษัททั้งสิ้นร้อยละ 43.06 และ 19.35
ตามลำดับ

  เมื่อเดือนกุมภาพันธ์ 2542 บริษัทได้เพิ่มสัดส่วนการถือหุ้นในบริษัท แอดวานซ์ เพจจิ้ง จำกัด
  (APG) (เดิมชื่อ บริษัท ชินวัตร เพจจิ้ง จำกัด) ซึ่งดำเนินธุรกิจให้บริการโทรศัพท์ติดตามตัว
  จากเดิมร้อยละ 60.00 เป็นร้อยละ 99.99
  แต่จากการที่บริการโทรศัพท์ติดตามตัวได้รับความนิยมลดลงเป็นอย่างมาก ประกอบกับ
  การปรับตัวลดลงของราคาของเครื่องโทรศัพท์เคลื่อนที่
  ทำให้โทรศัพท์เคลื่อนที่เป็นสิ่งที่สามารถซื้อหาได้ง่ายขึ้น การดำเนินงานของ APG จึงได้ยุติลง
  พร้อมกับมีการคืนสัญญาร่วมการงานให้แก่ ทศท. เมื่อเดือนมิถุนายน พ.ศ. 2545
  ต่อมาในเดือนกันยายน พ.ศ. 2545 APG ได้ถูกขายให้แก่บริษัทอื่น ดังนั้น APG
  จึงไม่ได้เป็นบริษัทในเครือของบริษัทอีกต่อไป

  ในเดือนตุลาคม 2542 บริษัทเข้าถือหุ้นในบริษัท แอดวานซ์ ดาต้าเน็ทเวอร์ค คอมมิวนิเคชั่นส์
  จำกัด (ADC) (เดิมชื่อบริษัท ชินวัตร ดาต้าคอม จำกัด) ในสัดส่วนร้อยละ 67.95 และบริษัท
  ดาต้าเน็ทเวอร์ค โซลูชั่นส์ จำกัด (DNS) ในสัดส่วนร้อยละ 49.00
  ซึ่งทั้งสองบริษัทดำเนินธุรกิจการให้บริการสื่อสารข้อมูลผ่านสายโทรศัพท์

ปี 2544 ตามมติที่ประชุมวิสามัญผู้ถือหุ้นครั้งที่ 2/2544 เมื่อวันที่ 20 สิงหาคม 2544
ได้อนุมัติให้บริษัทซื้อหุ้นบริษัท ชิน ดิจิตอล จำกัด (SDT) ในสัดส่วนร้อยละ 99.99
หรือมูลค่าการลงทุนรวม 540 ล้านบาท จาก SHIN และ Singtel บริษัท SDT ในขณะนั้น
เป็นผู้ถือหุ้น ร้อยละ 97.54 ใน บริษัท ดิจิตอล โฟน จำกัด (DPC)
ซึ่งเป็นผู้ประกอบกิจการโทรศัพท์เคลื่อนที่ระบบ GSM 1800
และเป็นผู้นำเข้าและจัดจำหน่ายโทรศัพท์เคลื่อนที่ โดยบริษัทได้ให้การสนับสนุนทางการเงินแก่ SDT
ในวงเงินประมาณ 17,300 ล้านบาท เพื่อใช้ชำระหนี้ให้แก่ SHIN และ SingTel ทั้งนี้
บริษัทได้จัดสรรหุ้นสามัญที่ยังมิได้ออกจำหน่าย จำนวน 23.5 ล้านหุ้น เป็นการเฉพาะเจาะจงให้แก่
SHIN จำนวน 17 ล้านหุ้น และ SingTel จำนวน 6.5 ล้านหุ้น คิดเป็นมูลค่ารวมทั้งสิ้น 10,024
ล้านบาท เพื่อเป็นเงินทุนส่วนหนึ่งในการลงทุนดังกล่าว

  ในเดือนกันยายน 2544 บริษัทได้มีการลงทุนในกิจการโทรศัพท์เคลื่อนที่ระบบดิจิตอล GSM 1800
  ของบริษัท ดิจิตอล โฟน จำกัด (DPC) ซึ่งมีทุนจดทะเบียนชำระแล้ว 8,556 ล้านบาท
  โดยบริษัทได้เข้าไปลงทุนในสัดส่วนร้อยละ 99.99 ในบริษัท ชิน ดิจิตอล จำกัด (SDT) ซึ่ง SDT
  เป็นผู้ถือหุ้น ร้อยละ 97.54 ใน DPC

  ตามมติที่ประชุมกรรมการบริษัทครั้งที่ 8/2544 เมื่อวันที่ 13 พฤศจิกายน 2544
  ได้อนุมัติให้บริษัทซื้อหุ้นบริษัท ดิจิตอล โฟน จำกัด (DPC) ในสัดส่วนร้อยละ 98.17
  หรือมูลค่าการลงทุนรวม 20,300 ล้านบาท จากบริษัท ชิน ดิจิตอล จำกัด (SDT)
  เพื่อใช้หนี้คืนให้แก่บริษัทและลดภาระภาษีด้านรายได้ค่าดอกเบี้ย โดยได้เข้าไปซื้อหุ้น DPC
  เมื่อวันที่ 17 ธันวาคม 2544 ซึ่งจะทำให้บริษัทเป็นผู้ถือหุ้นใน DPC โดยตรง

ปี 2545 ตามมติที่ประชุมกรรมการบริษัทครั้งที่ 5/2545 เมื่อวันที่ 16 กรกฎาคม 2545
ได้อนุมัติให้บริษัทลงทุนเพิ่มใน DPC จำนวน 300 ล้านหุ้น เป็นจำนวนเงิน 3,000 ล้านบาท
ซึ่งเป็นผลทำให้บริษัทมีสัดส่วนการถือหุ้นใน DPC เป็นร้อยละ 98.55 ของทุนจดทะเบียน
ในเดือนตุลาคม 2545

ในเดือนธันวาคม 2545
บริษัทปรับโครงสร้างธุรกิจการนำเข้าและการจัดจำหน่ายโทรศัพท์เคลื่อนที่ของบริษัท แอดวานซ์
ไวร์เลส มาร์เก็ตติ้ง จำกัด (AWM) โดยโอนการดำเนินงานของ AWM
รวมเข้ากับการดำเนินงานของบริษัท ดิจิตอล โฟน จำกัด (DPC)
ซึ่งเป็นบริษัทย่อยแห่งหนึ่งของบริษัท
เพื่อเป็นการเพิ่มประสิทธิภาพของการบริหารธุรกิจโดยรวมให้ดียิ่งขึ้น (AWM
จึงหยุดดำเนินกิจการชั่วคราว)

ปี 2546 บริษัทได้รับการปรับอันดับความน่าเชื่อถือของบริษัทและหุ้นกู้ของบริษัท โดย บริษัท
ทริสเรทติ้ง จำกัด จากระดับ AA- เป็น AA

2.2 ภาพรวมการประกอบธุรกิจ

บริษัทเป็นบริษัทหนึ่งในกลุ่มของบริษัท ชิน คอร์ปอเรชั่น จำกัด (มหาชน) (SHIN)
ซึ่งเป็นบริษัทที่ประกอบธุรกิจการเข้าลงทุนและมีส่วนร่วมในการบริหารในบริษัทที่ดำเนินธุรกิจใน 4
สายธุรกิจหลัก ได้แก่ ธุรกิจสื่อสารโทรคมนาคมไร้สาย ธุรกิจดาวเทียมและธุรกิจต่างประเทศ
ธุรกิจสื่อและโฆษณา และ ธุรกิจอิเล็คทรอนิกส์และธุรกิจอื่นๆ ดังแผนผังโครงสร้างการถือหุ้นของกลุ่ม
บมจ. ชิน คอร์ปอเรชั่น ดังนี้

บริษัท แอดวานซ์ อินโฟร์ เซอร์วิส จำกัด (มหาชน) หรือ เอไอเอส

บริษัทได้รับอนุญาตให้ดำเนินงานเพื่อดำเนินการทางด้านเครือข่าย
และให้บริการโทรศัพท์เคลื่อนที่ระบบเซลลูล่าร์ 900 MHz ในระบบดิจิตอล GSM
(เดิมให้บริการในระบบ อนาลอก NMT: Nordic Mobile Telephone หรือ Cellular 900
ด้วย แต่ในปี 2546 ได้หยุดให้บริการโดยโอนผู้ใช้บริการในระบบ Cellular 900
ทั้งหมดไปใช้บริการในระบบดิจิตอล GSM ซึ่งเป็นระบบใหม่ที่เข้ามาแทน) จาก
องค์การโทรศัพท์แห่งประเทศไทย (ปัจจุบันได้แปรรูปเป็น บริษัท ทศท คอร์ปอเรชั่น จำกัด
(มหาชน)) ตามสัญญาร่วมการงานแบบบีทีโอ ในเดือน มีนาคม ปี พ.ศ. 2533 เป็นระยะเวลา 20
ปี ต่อมาในปี พ.ศ. 2539 ได้ขยายเวลาของสัญญาร่วมการงานเป็น 25 ปี
ภายใต้สัญญาร่วมการงานแบบบีทีโอ
บริษัทจะเป็นผู้ลงทุนในการสร้างเครือข่ายเซลลูล่าร์และรับผิดชอบในการหาเงินลงทุนรวมทั้งค่าใช้จ่ายต่างๆ
ทั้งหมด และโอนกรรมสิทธิ์ในเครือข่ายให้แก่ผู้ให้สัญญา (ทศท.)
โดยบริษัทมีหน้าที่และความรับผิดชอบและหาแหล่งเงินทุนสำหรับงานวิศวกรเครือข่าย
วางแผนงานด้านเครือข่าย จัดหาอุปกรณ์พร้อมทั้งติดตั้ง บำรุงดูแลรักษาเครือข่าย
ตลอดจนดำเนินกิจกรรมทางธุรกิจ การตลาดและการให้บริการ
บริษัทจะต้องแบ่งรายได้ที่ได้รับจากการให้บริการให้แก่ผู้ให้สัญญา
รายได้จากการให้บริการแบบชำระค่าบริการรายเดือน (Postpaid) บริษัทจัดแบ่ง 25%
ของรายได้นั้นให้แก่ ทศท. และรัฐบาลในรูปของภาษีสรรพสามิต (Excise tax)
ส่วนรายได้จากบริการแบบชำระค่าใช้บริการล่วงหน้า (Prepaid) บริษัท จัดแบ่งให้ ทศท.
และรัฐบาลในรูปของภาษีสรรพสามิตในอัตรา 20%

นอกเหนือจากการดำเนินกิจการโทรศัพท์เคลื่อนที่แล้ว
บริษัทได้ขยายการลงทุนในกิจการที่เกี่ยวกับโทรคมนาคมในบริษัทย่อย ดังนี้

-   บริษัท ดิจิตอลโฟน หรือ DPC

DPC ประกอบธุรกิจให้บริการเครือข่ายโทรศัพท์เคลื่อนที่ระบบเซลลูล่าร์ 1800 MHz หรือ ดิจิตอล
GSM 1800 โดยได้รับสัญญาร่วมการงานให้ดำเนินกิจการโทรคมนาคมจาก กสท.
(ปัจจุบันได้แปรรูปเป็น บริษัท กสท โทรคมนาคม จำกัด (มหาชน)) ตามสัญญาลงวันที่ 19
พฤศจิกายน 2539 และข้อตกลงต่อท้ายสัญญาที่เกี่ยวข้องซึ่งจัดทำขึ้นภายหลัง ภายใต้สัญญาแบบบีทีโอ
โดย DPC จะต้องจัดแบ่งรายได้ 20% ของรายได้จากการให้บริการแก่
กสท.และรัฐบาลในรูปของภาษีสรรพสามิต

นอกจากนี้ DPC ยังให้บริการโทรศัพท์มือถือผ่านเครือข่ายร่วมกับบริษัท โดยมีสัญญาการใช้บริการ
เครือข่ายร่วม (Network Roaming) ระหว่าง บริษัท กับ DPC
ซึ่งจะทำให้ผู้ใช้โทรศัพท์เคลื่อนที่ระบบดิจิตอล GSM 1800
สามารถใช้งานได้ทั่วประเทศเหมือนกับผู้ใช้โทรศัพท์เคลื่อนที่ระบบดิจิตอล GSM Advance ปัจจุบัน
DPC ได้ยังทำธุรกิจอีกอย่างหนึ่ง คือเป็นผู้นำเข้าและจัดจำหน่ายโทรศัพท์เคลื่อนที่
รวมทั้งอุปกรณ์โทรคมนาคมอื่นๆ

-   บริษัท แอดวานซ์ ดาต้าเน็ทเวอร์ค คอมมิวนิเคชั่นส์ จำกัด หรือ ADC

ADC ดำเนินธุรกิจให้บริการการสื่อสารทางเสียงและข้อมูลผ่านเครือข่ายสายโทรศัพท์ทั่วประเทศ
(Online Data Communication) โดยเน้นการให้บริการระบบ Data network

-   บริษัท แอดวานซ์ คอนแท็ค เซ็นเตอร์ จำกัด หรือ ACC

ACC ดำเนินธุรกิจให้บริการข้อมูลทางโทรศัพท์ (Call Center) แก่ลูกค้าของเอไอเอส และดีพีซี
รวมถึงบริษัทอื่นๆที่ต้องการใช้บริการข้อมูลทางโทรศัพท์

-   บริษัท ดาต้าเน็ทเวอร์ค โซลูชั่นส์ จำกัด หรือ DNS

DNS ดำเนินธุรกิจการให้บริการสื่อสารข้อมูลผ่านสายโทรศัพท์ทั่วประเทศ (Online Data
Communication) โดยเน้นการขายและให้เช่าอุปกรณ์แก่ลูกค้าที่ใช้บริการระบบ Data network

  2.3 โครงสร้างรายได้

โครงสร้างรายได้ที่เกิดจากการขายผลิตภัณฑ์หรือบริการของบริษัทและบริษัทย่อยให้บุคคลภายนอก
ในระยะ 3 ปีที่ผ่านมา

  -------------------------------- -------------- -------------- ----------- -------- ----------- -------- ----------- --------
  ผลิตภัณฑ์/บริการ                     ดำเนินการโดย    ร้อยละการถือหุ้น   ปี 2544               ปี 2545               ปี 2546      

                                                  ของบริษัท        ล้านบาท      ร้อยละ    ล้านบาท      ร้อยละ    ล้านบาท      ร้อยละ

                                                  ณ 31 ธ.ค. 46                                                         

  ธุรกิจโทรศัพท์เคลื่อนที่                                                                                                     

  บริการโทรศัพท์เคลื่อนที่                บมจ.แอดวานซ์    -              39,122.91   66.10    55,371.69   69.00    70,068.23   78.30
                                   อินโฟร์ เซอร์วิส                                                                        

  บริการโทรศัพท์เคลื่อนที่                บจ. ดิจิตอล โฟน  98.55          1,397.68    2.36     4,736.36    5.90     3,141.74    3.51

  การขายและให้เช่าโทรศัพท์เคลื่อนที่       บจ.แอดวานซ์     99.99          17,635.47   29.79    17,790.54   22.17    -           -
                                   ไวร์เลส                                                                              
                                   มาร์เก็ตติ้ง                                                                            

  การขายและให้เช่าโทรศัพท์เคลื่อนที่       บจ. ดิจิตอล โฟน  98.55          86.71       0.15     1,880.96    2.34     15,862.15   17.72

  รวม                                                            58,242.77   98.40    79,779.55   99.41    89,072.11   99.53

  ธุรกิจโทรศัพท์ติดตามตัว                                                                                                    

  บริการโทรศัพท์ติดตามตัว               บจ. แอดวานซ์    -              537.45      0.91     72.45       0.09     -           -
                                   เพจจิ้ง                                                                               

  ค่าเช่าโทรศัพท์ติดตามตัว               บจ. แอดวานซ์    -              1.10        0.00     -           -        -           -
                                   เพจจิ้ง                                                                               

  การขายโทรศัพท์ติดตามตัว              บจ. แอดวานซ์    -              70.05       0.12     6.81        0.01     -           -
                                   เพจจิ้ง                                                                               

  รวม                                                            608.60      1.03     79.25       0.10     -           -

  ธุรกิจบริการสื่อสารข้อมูลผ่านสายโทรศัพท์                                                                                       

                                   บจ.แอดวานซ์     67.95          293.80      0.50     357.57      0.45     360.39      0.40
                                   ดาต้าเน็ทเวอร์ค                                                                        

                                   บจ.            49.00          44.59       0.08     30.19       0.04     37.73       0.04
                                   ดาต้าเน็ทเวอร์ค                                                                        
                                   โซลูชั่นส์                                                                              

  รวม                                                            338.39      0.57     387.77      0.48     398.12      0.44

  ธุรกิจบริการให้ข้อมูลทางโทรศัพท์                                                                                             

                                   บจ. แอดวานซ์    99.99          -           -        4.83        0.01     21.46       0.02
                                   คอนแทค เซ็นเตอร์                                                                      

  รวม                                                            -           -        4.83        0.01     21.46       0.02

  รวม                                                            59,189.76   100.00   80,251.40   100.00   89,491.69   100.00
  -------------------------------- -------------- -------------- ----------- -------- ----------- -------- ----------- --------

หมายเหตุ: 1) บริษัทได้ขายหุ้นทั้งหมดในบริษัท แอดวานซ์ เพจจิ้ง จำกัด ให้แก่บุคคลภายนอก
ในเดือนกันยายน 2545

2) บริษัท ชิน ดิจิตอล จำกัด ได้เปลี่ยนชื่อบริษัทเป็น บริษัท แอดวานซ์ คอนแทค เซ็นเตอร์ จำกัด
ในเดือนสิงหาคม 2545 โดยให้บริการให้ข้อมูลทางโทรศัพท์

3) บริษัทเข้าถือหุ้นในบริษัท ดิจิตอล โฟน จำกัด ในสัดส่วนร้อยละ 98.17 ในเดือนธันวาคม 2544
และเพิ่มสัดส่วนเป็น ร้อยละ 98.55 ในเดือนตุลาคม 2545

2.4 เป้าหมายการดำเนินธุรกิจ

  เพื่อครองความเป็นผู้นำในการให้บริการโทรศัพท์เคลื่อนที่ในประเทศไทยได้อย่างต่อเนื่อง
  และอยู่ในฐานะที่จะรักษาการเป็นผู้นำต่อไปในอนาคต โดยมีวัตถุประสงค์หลัก
  คือการเพิ่มมูลค่าการลงทุนให้แก่ผู้ถือหุ้น บริษัทมีปรัชญาในการดำเนินธุรกิจ และกลยุทธ์สำคัญ
  ที่สร้างความสำเร็จให้แก่บริษัท คือการสร้างแนวคิด “Care for Excellence”
  ซึ่งทางบริษัทได้มีการเสนอความเป็นเลิศของบริษัทในด้าน บุคลากร เทคโนโลยี บริการ
  และเครือข่าย ซึ่งประกอบกันเป็น “4 Excellence” หรือ “ 4 E”
  ซึ่งเป็นกลยุทธ์ที่ทำให้บริษัทประสบความสำเร็จดังนี้

-   ความเป็นเลิศด้านเครือข่าย (Network Excellence)

  คือ วิศวกรรมทางเครือข่ายที่ชาญฉลาด เพื่อความเยี่ยมยอดทางด้านคุณภาพของเครือข่าย
  พร้อมทั้งมีพื้นที่ให้บริการที่กว้างไกลและทั่วถึง ทั้งมากกว่า 500 แห่งภายในอาคาร
  ทั่วกรุงเทพมหานคร 795 อำเภอทั่วประเทศไทย และ 6 ทวีป 99 ประเทศทั่วโลก
  กับบริการข้ามแดนอัตโนมัติ ที่ช่วยให้เครือข่ายสัญญาณสามารถติดต่อกันได้อย่างมีประสิทธิภาพ

-   ความเป็นเลิศด้านเทคโนโลยี (Technology Excellence)

  คือ การเลือกใช้เทคโนโลยีระดับสากลที่เหมาะสม
  เพื่อตอบสนองความต้องการของผู้ให้บริการได้อย่างแท้จริง ในปัจจุบัน
  โทรศัพท์เคลื่อนที่สามารถสนองตอบความต้องการสื่อสารส่วนบุคคลได้หลากหลายรูปแบบ
  ภายใต้แนวคิด “Wireless Society” ไม่ว่าจะเป็น เสียง (Voice) หรือ ข้อมูล (Non
  voice) รวมถึงการเชื่อมต่ออินเตอร์เน็ตผ่านเครือข่ายความเร็วสูง
  บริษัทได้เลือกใช้เทคโนโลยีที่เหมาะสม เข้ามาร่วมพัฒนาบริการอย่างต่อเนื่อง
  เพื่อมอบบริการที่มีประสิทธิภาพสูงสุดต่อลูกค้า

-   ความเป็นเลิศด้านบริการ (Service Excellence)

  คือ การให้บริการแบบทั่วถึง มีไหวพริบ เพื่อความเยี่ยมยอดทางด้านคุณภาพของการให้บริการ

1)  บริษัทมีสำนักงานบริการเอไอเอส 27
    สาขาทั่วประเทศไทยที่พร้อมให้บริการอย่างครบวงจรและบริษัทยังได้นำเครื่องสอบถามข้อมูลอัตโนมัติ
    (Auto Service Kiosk)
    มาใช้บริการเพื่อให้ผู้ใช้บริการสามารถดูข้อมูลและทำธุรกรรมได้ด้วยตนเอง

2)  ร้าน Telewiz ที่มีอยู่กว่า 300 สาขาทั่วประเทศไทย
    เพื่อรองรับความต้องการจากผู้ใช้บริการทั่วประเทศไทย

3)  AIS Call Center 1175 ให้บริการ 24 ชั่วโมง
    ด้วยพนักงานที่ได้รับการฝึกอบรมมาเป็นอย่างดี รวมถึง เบอร์พิเศษ 1148
    สำหรับลูกค้าที่เป็นสมาชิก Serenade
    ซึ่งเป็นโปรแกรมที่สร้างสรรค์เป็นพิเศษสำหรับลูกค้าระดับ Platinum และ Gold

4)  Web Service ที่มีข้อมูลครบทุกเรื่อง ได้ทุกที่ ซึ่งให้ทั้งข้อมูลสินค้าและบริการต่างๆของบริษัท
    ประกอบด้วย www.ais.co.th, www.gsmadvance.com, www.one-2-call!.com,
    www.gsm1800.net, www.mobilelife.co.th

-   ความเป็นเลิศด้านบุคลากร (People Excellence)

  คือการมุ่งมั่นพัฒนาทรัพยากรบุคคลอย่างจริงจังและสม่ำเสมอ เพื่อปรับปรุงความสามารถ
  ประสิทธิภาพ และประสิทธิผล ในการทำงานของพนักงาน
  บริษัทใช้มาตรฐานในการพัฒนาบุคลากรทั่วประเทศ เพื่อไปสู่เป้าหมายเดียวกัน คือ
  สร้างสรรค์สิ่งที่ดีที่สุดเพื่อมอบบริการที่เหนือความคาดหมาย (Beyond expectation)
  ให้กับลูกค้า

  ความเป็นเลิศใน 4 ด้านดังกล่าว
  มีส่วนช่วยในการเพิ่มมูลค่าการลงทุนให้แก่ผู้ถือหุ้นเป็นอย่างมากในช่วงหลายปีที่ผ่านมา
  ผู้ใช้บริการใหม่ที่เข้าสู่ระบบเครือข่ายของ เอไอเอส มาอย่างต่อเนื่องนั้น
  ส่วนใหญ่แล้วจะเป็นผู้ใช้บริการที่มีคุณภาพดีทั้งสิ้น